D'acord amb l'article 92 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre,
Es modifiquen les bases que han de regir la concessió de subvencions per a la realització d'intervencions arqueològiques i paleontològiques, aprovades per l'Ordre CLT/154/2002, de 17 d'abril (DOGC núm. 3635, de 14.5.2002), i modificades per l'Ordre CLT/43/2003, de 29 de gener (DOGC núm. 3819, d'11.2.2003) (codi Z10).
La base 2 passa a tenir la redacció següent:
"Poden optar a les subvencions les persones físiques i jurídiques, incloses les corporacions locals, que hagin promogut amb el seu finançament la realització d'intervencions arqueològiques o paleontològiques que hagin estat autoritzades en el termini que estableixi la convocatòria.
"En el supòsit que optin a les subvencions dues o més persones que hagin finançat una mateixa intervenció arqueològica o paleontològica, les seves sol·licituds s'estudien conjuntament, sens perjudici de l'aplicació dels criteris de valoració que preveu la base 6."
La base 3.1, final, passa a tenir la redacció següent:
"També es pot obtenir el model de sol·licitud a l'adreça d'Internet següent: http://cultura.gencat.net/documents/temes.htm."
La base 3.2 passa a tenir la redacció següent:
"3.2 S'ha de presentar una sol·licitud per a cada intervenció i ha de ser subscrita per la persona física o jurídica que ha finançat la intervenció."
La base 4.d) passa a tenir la redacció següent:
"d) Indicació de l'import de la subvenció que es demana i dels altres ajuts demanats o obtinguts.
En cas d'haver-se produït desviacions importants en el pressupost presentat amb la sol·licitud d'autorització de la intervenció, s'haurà de presentar un nou pressupost detallat dels conceptes de despesa i del finançament."
La base 6.1 passa a tenir la redacció següent:
"6.1 En el cas d'intervencions incloses en projectes d'investigació, com a norma general s'ha de donar preferència a les sol·licituds referents a intervencions que comporten una rendibilitat social a curt termini dels jaciments, en funció de l'estat de la investigació i de la conservació de les restes.
"En cas de concurrència de sol·licituds per a una mateixa intervenció, l'import de l'ajut a percebre ha de ser proporcional al finançament realitzat per cada sol·licitant que obtingui la subvenció."
La base 6.2 passa a tenir la redacció següent:
"6.2 En el cas d'intervencions preventives, en la valoració de les sol·licituds s'apliquen els criteris generals següents:
"a) En cas de concurrència de peticions sobre una mateixa intervenció, tenen preferència les sol·licituds presentades per les persones privades per davant de les presentades per persones públiques.
En idèntiques condicions, l'import de l'ajut a percebre ha de ser proporcional al finançament fet per cada sol·licitant.
"b) En les intervencions motivades per la realització d'una obra o actuació, s'ha de tenir en compte el pressupost global de l'obra o actuació i, prioritàriament, el pressupost de la intervenció i dels treballs estrictament arqueològics o paleontològics de direcció.
"c) Les intervencions derivades de la realització d'un projecte d'obra són prioritàries respecte de les altres.
"d) S'han de tenir en compte els altres ajuts que la Generalitat de Catalunya hagi pogut concedir a la mateixa intervenció o a altres intervencions del mateix promotor motivades per la mateixa obra o actuació."
La base 9.c) passa a tenir la redacció següent:
"c) Presentar la justificació de les despeses realitzades en el termini de tres mesos des de l'acabament de la intervenció, i com a màxim fins al dia 30 de setembre de l'any corresponent a la convocatòria.
"Els justificants han de ser originals i han de ser lliurats, amb un escrit de presentació, a les mateixes dependències que preveu la base 3.1 per a les sol·licituds.
Un cop comprovats, els justificants són retornats als beneficiaris."
"Les corporacions locals poden justificar la despesa realitzada per mitjà de la corresponent certificació original de l'interventor o interventora, que ha d'incloure la relació detallada de les despeses fetes amb indicació de la data o dates de la seva aprovació per la corporació.
Barcelona, 26 de febrer de 2004